text: Politiet leder efter ung spinkel mand
  21 august 2016 kl. 09.48
  Syd- og Sønderjyllands Politi offentliggør nu et signalement af en person, der er efterlyst efter skudepisoden i Sønderborg.
  Politiet vil meget gerne tale med en ung mand, som løb fra stedet umiddelbart efter skudeepisoden lørdag eftermiddag.  Manden beskrives som ca. 20 år, spinkel til slank af bygning, ca. 180 cm. høj og mørk i huden. Han var iført en lys T-shirt og en lyseblå bøllehat.
  Syd- og Sønderjyllands Politi har fortsat ingen anholdte i sagen og der er umiddelbart intet, der tyder på, at episoden er banderelateret. Efter politiets opfattelse er der tale om en intern konflikt mellem to personer.
  Tilstanden hos den 29-årige mand, som blev ramt af skud, beskrives fortsat som stabil.
  Afspærringen omkring boligblokken på Koralvej i Sønderborg er ophævet, men Syd- og Sønderjyllands Politi oplyser at de også i dag vil foretage forskellige undersøgelser på stedet.
  